«Бгыгъуанэжь»
«Бгыгъуанэжь» жыхуэтIэр Дзэлыкъуэ щIыналъэм, Къармэхьэблэ къуажэм деж, щыIэщ. Сыт хуэдэ транспорт лIэужьыгъуэкIи уIухьэфынущ, гъуэгур тэмэмщи. СэмэгурабгъумкIэ укъекIуэкIрэ и щхьэм удэкIуеймэ, бгы гъуанэм и щыгу утоувэ. ФIэщхъуныгъэ пхэлъмэ, къэхъуну узыхуейхэр уи гум ибубыдэ хъунущ. Согупсысыр: нэпкъым мыпхуэдэ гъуанэшхуэр къыхэщIыкIа хъун папщIэ лIэщIыгъуэ дапщэ дэкIын хуейуэ пIэрэ?! ЩIыуэпсым и ухуэныгъэ гъэщIэгъуэныр цIыхухэм я зэхуэсыпIэу, лъапIэныгъэ гуэру зэрыщытам шэч къытесхьэркъым. Уеблэмэ хуэбгъэфащэ хъунущ тхьэлъэIупIэу яIауэ.
Бгы гъуанэжьым и деж дыщытт… Уафэм сыдоплъейри, хуэмурэ и дамэр ишэщIу бгъэр щызолъатэ. Нэпкъым сыщхьэщохьэ. Си нитIыр зэтызопIэри… телъыджэ… дунейм макъ зэхуэмыдэхэр къыщIоувэ. Жыгхэр зэрыщхъыщхъым, къуалэбзухэм, жьыбгъэр зэрыфийм дунейм псэ къыIуагъакIэрт. «Мыбы цIыху макъыр хэтыжамэ!», - жысIэу сыщегупсысым, си гъусэхэм ящыщ ину къогуо: «Уэхьэхьеееей! Сызэхэфхрэ?!» ЦIыху макъым щIыуэпсым зыпхидзри, зиIэтащ. ИтIанэ жьым хэзэрыхьри, бгыгъуанэжьым и къуагъкIэ щыIэ блэкIам хыхьащ. «Узэхызох, узэхызох…», - сыпэджэжащ зэсшэлIащ си гъусэм.

Котляров Виктор.
